Masa të larta sigurie për finalen e futbollit amerikan Super Bowl
Mbrojtja e përgatitur cilësohet si “operacioni i sigurisë me teknologjinë më të përparuar” në Shtetet e Bashkuara.
Një shesh parkimi, kryesisht jashtë syve të publikut, ishte fusha e lojës për skuadrën që mbron tifozët e futbollit gjatë ndeshjes finale. Agjentë si Brian Bell i Agjencisë së Doganave dhe Mbrojtjes së Kufijve të Shteteve të Bashkuara përdorën mjete skanimi për të kontrolluar të gjitha ngarkesat e dërguara drejt stadiumit Lucas Oil në Indianapolis, ku do të zhvillohet ndeshja finale Super Bowl midis skuadrave New England Patriots dhe New York Giants. Dhe bëhet fjalë për shumë kohë para fillimit të lojës. Zoti Bell thotë se operacionet e sigurisë për ndeshjen e Super Bowl-it krahasohen me mbrojtjen që i ofrohet presidentit të Shteteve të Bashkuara. Masat e sigurisë në Indianapolis viheshin re si në tokë, ...ashtu dhe në hapësirën ajërore rrethuese. Piloti Dan Housting, po i Agjencisë së Doganave dhe Mbrojtjes së Kufijve, vëzhgonte nga ajri njerëzit e grumbulluar në Indianapolis. Duke përdorur një kamera të vendosur nën helikopter, agjentët janë në gjendje të identifikojnë probleme dhe rreziqe të mundshme. Drejtori i fluturimeve i agjencisë së doganave dhe kufijve, Eric Rembold, thotë se një tjetër rol i rëndësishëm i agjentëve të tij në ajër është ndalimi i mjeteve fluturuese që mund të përbëjnë rrezik. Skuadra e sigurisë ka planifikuar ndalim të qarkullimit ajëror mbi Indianapolis dy orë përpara ndeshjes. Finalja e futbollit amerikan Super Bowl është një nga aktivitetet më të mëdha të sportit në Shtetet e Bashkuara, duke tërhequr më shumë se 300 mijë njerëz në kryeqytetin e Indianës. Një ditë e qetë do të përbënte nivelin më të lartë të suksesit për agjentët që mbrojnë ata tifozë.